**ZMLUVA**

**o poskytovaní štatutárnych audítorských služieb**

uzavretá podľa § 591 a nasl. zákona č. 513/1991 Zb., Obchodný zákonník v znení neskorších predpisov a § 23 zákona č. 423/2015 Z. z. o štatutárnom audite a o zmene a doplnení zákona č. 431/2002 Z. z. o účtovníctve v znení neskorších predpisov (ďalej len „zmluva“)

**Článok I**

**Zmluvné strany**

**Objednávateľ kontroly:**

názov: **Nemocnica s poliklinikou, n.o. Revúca**

sídlo: Litovelská 25, 050 01 Revúca

zapísaný: v registri neziskových organizácií poskytujúcich všeobecne prospešné služby

bankové spojenie: Slovenská sporiteľňa, a.s. pobočka Revúca,

IBAN/BIC: SK63 0900 0000 0005 1006 9198, GIBASKBX

IČO: 45736324

IČ DPH: SK 2023325326

(ďalej len „objednávateľ“)

**a**

**Vykonávateľ kontroly:**

názov: **..........................................**

sídlo: ..........................................

zapísaná: ..........................................

bankové spojenie: ...........................................

IBAN/BIC: ..........................................

IČO: ..........................................

IČ DPH: ..........................................

(ďalej len „vykonávateľ“)

(objednávateľ a vykonávateľ spoločne ďalej len „zmluvné strany“).

Pre účely tejto zmluvy sa pod pojmom „audit“ rozumie štatutárny audit definovaný v § 2, ods. 1 zákona č. 423/2015 Z. z. o štatutárnom audite a o zmene a doplnení zákona č. 431/2002 Z. z. o účtovníctve v znení neskorších predpisov (ďalej len „zákon o štatutárnom audite“) a pod pojmom „vykonávateľ“ sa rozumie „štatutárny audítor“, alebo „audítorská spoločnosť“ definovaní v § 2, ods. 2 a 3 zákona o štatutárnom audite.

**Článok II**

**Úvodné ustanovenia**

1. Vykonávateľ vyhlasuje, že je oprávnený vykonávať podnikateľskú činnosť v oblasti, ktorá je predmetom tejto zmluvy, a že je zapísaný v zozname audítorských spoločností vedenom Úradom pre dohľad nad výkonom auditu a vyhlasuje svoju nezávislosť voči objednávateľovi.

2. Objednávateľ vyhlasuje, že má záujem o poskytovanie služieb vykonávateľa v rozsahu podľa článku III. tejto zmluvy.

3. Túto zmluvu uzatvára objednávateľ ako verejný obstarávateľ s vykonávateľom ako úspešným uchádzačom v zadávaní zákazky s nízkou hodnotou podľa § 117 zákona o verejnom obstarávaní na predmet zákazky ***„ AUDÍTORSKÉ SLUŽBY “***

**Článok III**

**Predmet zmluvy**

1. Vykonávateľ sa zaväzuje zabezpečiť pre objednávateľa v zmysle tejto zmluvy:

a) **audit individuálnej účtovnej závierky zostavenej k 31.12. kalendárneho roka** podľa zákona č. 431/2002 Z. z. o účtovníctve v znení neskorších predpisov (ďalej len „zákon o účtovníctve“) a vykonaný v súlade so zákonom o štatutárnom audite a s ostatnými všeobecne záväznými právnymi predpismi týkajúcimi sa výkonu auditu platnými v Slovenskej republike,

b) **audit súladu výročnej správy za príslušný rok** zostavenej podľa § 20 zákona č. 431/2002 Z. z. o účtovníctve v platnom znení **s auditovanou účtovnou závierkou**,

2. Zmluvné strany berú na vedomie, že podľa § 19 ods.2 zákona o účtovníctve musí byť vykonávateľ audítorských služieb schválený ako štatutárny audítor ročnej účtovnej závierky valným zhromaždením objednávateľa.

**Článok IV**

**Vykonanie predmetu zmluvy**

1. Vykonávateľ je povinný vykonávať služby súvisiace s predmetom zmluvy v termínoch dohodnutých s objednávateľom.

Služby uvedené v článku **III. bod 1 pís. a)** tejto zmluvy je vykonávateľ povinný vykonať najneskôr do **31.03. nasledujúceho roku za príslušný kalendárny rok** .

Služby uvedené v článku **III. bod 1 pís. b)** tejto zmluvy je vykonávateľ povinný vykonať najneskôr do **31.05. nasledujúceho roku za príslušný kalendárny rok** vrátane správy audítora a dodatku k správe audítora.

2. Objednávateľ je povinný dodať vykonávateľovi podklady nevyhnutné pre potreby výkonu služieb súvisiacich s predmetom zmluvy a to priebežne podľa požiadaviek vykonávateľa.

V zmysle § 22 ods. 9 zákona o štatutárnom audite má štatutárny audítor právo, aby mu auditovaný subjekt poskytol požadované doklady a iné dokumenty, informácie a vysvetlenia potrebné na riadny výkon štatutárneho auditu v ním požadovanej forme, vrátane takých informácií, ktoré sú právne kvalifikované ako osobné údaje podľa § 4 ods. 1 zákona č.122/2013 Z. z.

V súvislosti so spracovaním osobných údajov štatutárnym audítorom pre účely zákona č. 297/2008 Z. z. o ochrane pred legalizáciou príjmov z trestnej činnosti a o ochrane pred financovaním terorizmu a o zmene a doplnení niektorých zákonov (ďalej len zákon č. 297/2008 Z. z.) má štatutárny audítor ako povinná osoba postavenie prevádzkovateľa vo vzťahu k IS osobných údajov, ktorého účel spracúvania vymedzuje zákon č. 297/2008 Z. z. a preto bude osobné údaje klienta na účel vykonania starostlivosti spracúvať v intenciách §19 zákona č. 297/2008 Z. z. bez súhlasu dotknutej osoby.

Povinnosť poskytovať vykonávateľovi potrebné informácie, doklady a dokumentáciu o objednávateľovi majú s jeho súhlasom aj obchodní partneri a právni zástupcovia objednávateľa.

V prípade výkonu činnosti uvedených v článku III. písm. a) a b) tejto zmluvy je objednávateľ povinný dodať podklady nevyhnutné pre potreby výkonu tejto činnosti, zabezpečiť prístup ku všetkým účtovným a iným písomnostiam majúcim vzťah k organizácii, ktoré objednávateľ pripraví k dátumu zahájenia jednotlivých etáp auditu.

3. Objednávateľ je povinný pre potreby výkonu služieb uvedených v článku III. písm. a) tejto zmluvy:

a) predložiť vykonávateľovi v lehote uvedenej v bode 2 tohto článku všetky ním požadované doklady dokumentujúce hospodársku činnosť objednávateľa, ktoré sú potrebné pre správne vykonanie týchto služieb,

b) zabezpečiť potrebnú súčinnosť pri vykonávaní služieb súvisiacich s predmetom zmluvy.

4. Za doklady a iné materiály, ktoré budú poskytnuté vykonávateľovi za účelom ich kontroly mimo sídla objednávateľa zodpovedá v celom rozsahu vykonávateľ, a to až do momentu ich vrátenia objednávateľovi.

5. V prípade, ak objednávateľ nepredloží vykonávateľovi výročnú správu na overenie, objednávateľ nie je v nej oprávnený citovať časti správy audítora vyhotovenej vykonávateľom.

6. Vykonávateľ sa zaväzuje vykonať pre objednávateľa služby s odbornou starostlivosťou a nestranne a z auditu vypracovať správu audítora podľa medzinárodných audítorských štandardov (ISA), v ktorej vyjadrí názor na účtovnú závierku. Vykonávateľ vypracuje a predloží nasledovné výstupy:

a) **správa nezávislého audítora** obsahujúc správu z auditu účtovnej závierky a správu k informáciám, ktoré sa uvádzajú vo výročnej správe (v prípade, ak vykonávateľ bude mať výročnú správu k dispozícii pred vydaním správy z auditu účtovnej závierky),

b) **dodatok k správe nezávislého audítora** obsahujúci správu k informáciám, ktoré sa uvádzajú vo výročnej správe (v prípade, ak vykonávateľ bude mať výročnú správu k dispozícii po vydaní správy z auditu účtovnej závierky).

7. Štatutárny orgán objednávateľa je zodpovedný za zostavenie účtovnej závierky, ktorá poskytuje pravdivý a verný obraz v súlade so zákonom o účtovníctve a za interné kontroly, ktoré považuje za potrebné pre zostavenie účtovnej závierky, ktorá neobsahuje významné nesprávnosti, či už v dôsledku podvodu alebo chyby. Pri zostavovaní účtovnej závierky je štatutárny orgán zodpovedný za zhodnotenie schopnosti objednávateľa nepretržite pokračovať vo svojej činnosti, za opísanie skutočností týkajúcich sa nepretržitého pokračovania v činnosti.

Objednávateľ je povinný bez zbytočného odkladu odovzdať vykonávateľovi všetko, čo pre neho získa v súvislosti s poskytovaním služieb špecifikovaných v tejto zmluve.

Vykonávateľ je povinný objednávateľa oboznamovať so skutkovým stavom veci súvisiacej s poskytovaním služieb podľa tejto zmluvy.

8. Vykonávateľ je povinný zachovať mlčanlivosť o všetkých skutočnostiach, o ktorých sa dozvedel v súvislosti s poskytovaním služieb špecifikovaných v tejto zmluve v zmysle § 32 zákona o štatutárnom audite (okrem výnimiek stanovených v § 32 zákona), a to aj po ukončení platnosti a účinnosti tejto zmluvy. Zachovanie mlčanlivosti sa nevzťahuje na zabezpečenie splnenia požiadaviek na preverenie kvality auditu podľa interných zásad a postupov SKAU a medzinárodných štandardov na kontrolu kvality (ISQC 1 - kontrola kvality pre firmy, ktoré vykonávajú audity a preverenia finančných výkazov a zákazky na ostatné uisťovacie a súvisiace služby).

9. Vykonávateľ považuje informácie, doklady a iné materiály poskytnuté objednávateľom pre plnenie predmetu zmluvy za prísne dôverné. Okruh pracovníkov vykonávateľa zabezpečujúcich vykonávanie služieb súvisiacich s predmetom zmluvy bude objednávateľovi vopred písomne oznámený.

10. Ak má objednávateľ povinnosť zverejňovať uzatvorené zmluvy v zmysle zákona č. 211/2000 Z. z. o slobodnom prístupe k informáciám a o zmene a doplnení niektorých zákonov v aktuálnom znení, je povinný zverejniť túto zmluvu a informovať vykonávateľa o jej zverejnení. Ak táto zmluva nie je zverejnená v zmysle uvedeného zákona, vykonávateľ nie je povinný poskytnúť služby audítora.

**Článok V**

**Cena**

1. Objednávateľ sa zaväzuje zaplatiť vykonávateľovi za služby poskytnuté a vykonané podľa článku III. tejto zmluvy celkovú cenu za služby podľa čl. III. .................................. EUR bez DPH (slovom: .................................................... EUR bez DPH).

2. Celkovú cenu diela uvedenú v bode 1. tohto článku je vykonávateľ oprávnený fakturovať objednávateľovi v lehote do troch (3) kalendárnych dní od predloženia správy audítora objednávateľovi.

3. Objednávateľ sa zaväzuje uhradiť faktúru do štrnástich kalendárnych dní (14) odo dňa jej doručenia. Faktúra sa pre účely tejto zmluvy považuje za zaplatenú v čase, kedy dôjde k odpísaniu platby z účtu objednávateľa.

4. Ceny špecifikované v tejto zmluve sú uvedené bez DPH. Vykonávateľ je oprávnený k uvedeným cenám fakturovať DPH podľa platných právnych predpisov.

5. Faktúry musia byť vystavené v súlade so zákonom č. 222/2004 Z. z. o dani z pridanej hodnoty v znení neskorších predpisov.

6. V prípade, že faktúra nebude obsahovať náležitosti v zmysle zákona č. 222/2004 Z. z. o dani z pridanej hodnoty v znení neskorších predpisov, objednávateľ je oprávnený vrátiť ju vykonávateľovi na opravu, resp. doplnenie. V takomto prípade začne plynúť nová lehota splatnosti doručením opravenej, resp. doplnenej faktúry objednávateľovi.

7. Prípadná zmena rozsahu vykonaných služieb špecifikovaných v predmete zmluvy bude riešená písomným dodatkom k zmluve, podpísaným obidvoma zmluvnými stranami.

8. Zmluvné strany sa dohodli, že pohľadávky, ktoré vzniknú vykonávateľovi z tohto zmluvného vzťahu, vykonávateľ nie je oprávnený postúpiť tretím osobám bez predchádzajúceho súhlasu objednávateľa. Postúpenie pohľadávok bez predchádzajúceho súhlasu objednávateľa je neplatné.

**Článok VI**

**Platnosť zmluvy**

1. Zmluva sa uzatvára na dobu určitú a to na **24 mesiacov**.

2. Táto zmluva je platná a účinná dňom jej podpísania oboma zmluvnými stranami a platnosť zmluvy končí dňom predloženia správy štatutárneho audítora o overení súladu výročnej správy s auditovanou účtovnou závierkou podľa článku III. ods. 1 písm. b) tejto zmluvy objednávateľom.

3. Objednávateľ môže túto zmluvu vypovedať formou písomnej výpovede doručenej vykonávateľovi, pričom platí, že zmluva zaniká ku dňu doručenia písomnej výpovede objednávateľa vykonávateľovi.

Vo výpovedi uvedie dôvody, ktoré ho viedli k odvolaniu štatutárneho audítora, alebo odstúpeniu od zmluvy v priebehu vykonávania auditu.

V prípade výpovede zmluvy je objednávateľ povinný vykonávateľovi uhradiť odmenu za úkony a práce vykonané v súlade s touto zmluvou do dátumu doručenia výpovede vykonávateľovi.

4. Vykonávateľ je oprávnený vypovedať túto zmluvu len zo závažných dôvodov, najmä ak sa narušila nevyhnutná dôvera medzi ním a objednávateľom, alebo ak objednávateľ neposkytuje vykonávateľovi potrebnú súčinnosť a informácie nevyhnutné pre výkon predmetu zmluvy. V prípade výpovede zmluvy je vykonávateľ povinný odovzdať objednávateľovi všetky doklady a iné materiály, ktoré mu do dňa doručenia výpovede objednávateľ zapožičal (nevzťahuje sa na doklady, ktoré vykonávateľ získal ako dôkazy auditu).

**Článok VII**

**Záverečné ustanovenia**

1. Túto zmluvu je možné meniť a doplňovať iba písomnými dodatkami podpísanými obidvoma zmluvnými stranami.

2. Právne vzťahy vyplývajúce z tejto zmluvy sa riadia príslušnými ustanoveniami zákona č. 513/1991 Zb., Obchodný zákonník, v znení neskorších predpisov a zákona o štatutárnom audite.

3. Vykonávateľ zodpovedá za kvalitné vykonanie predmetu zmluvy a za škodu, ktorú spôsobil objednávateľovi nesprávnym a nekvalitným poskytovaním služieb. Nezodpovedá však za vady, ktorých príčinou sú nedostatky v dokladoch a iných materiáloch odovzdaných vykonávateľovi objednávateľom.

4. Objednávateľ súhlasí so skutočnosťou, že v prípade ak vykonávateľ zaviní svojou činnosťou škodu objednávateľovi, bude možné poskytnúť údaje objednávateľa poisťovni, v ktorej je vykonávateľ poistený, a to výlučne za účelom riešenia tejto poistnej udalosti.

5. Zmluvné strany sa v súlade s § 525 ods. 2 Občianskeho zákonníka dohodli, že pohľadávku, ktorá vznikne z tohto zmluvného vzťahu predávajúcemu ako veriteľovi, predávajúci nepostúpi tretej osobe bez predchádzajúceho písomného súhlasu kupujúceho ako dlžníka. Právne úkony, ktorými budú postúpené pohľadávky predávajúceho ako veriteľa v rozpore s dohodou kupujúceho ako dlžníka podľa predchádzajúcej vety, budú podľa § 39 Občianskeho zákonníka neplatné.

6. Objednávateľ súhlasí, aby vykonávateľ v prípade ukončenia platnosti zmluvy, mohol komunikovať s nastupujúcim štatutárnym audítorom/štatutárnou audítorskou spoločnosťou v zmysle zákona č. 423/2015 Z. z. o štatutárnom audite a o zmene a doplnení zákona č. 431/2002 Z. z. o účtovníctve v znení neskorších zmien (§ 32 ods. 6).

7. Zmluva sa vyhotovuje v dvoch rovnopisoch v slovenskom jazyku, pričom každá zo zmluvných strán dostane jeden rovnopis.

8. Zmluvné strany vyhlasujú, že sú spôsobilé na právne úkony, že zmluvu uzavreli na základe vzájomnej dohody a na základe slobodnej a vážnej vôle, zmluvu neuzatvorili v tiesni, ani za nápadne nevýhodných podmienok, zmluva je urobená v predpísanej forme, zmluvu si pozorne prečítali, jej obsahu porozumeli a na znak súhlasu s ňou ju podpísali.

V Revúcej, dňa ..................... V ....................... dňa .....................

**Objednávateľ: Vykonávateľ:**

...................................................... ...............................................................

Nemocnica s poliklinikou, n.o. Revúca

Ing. Darina Hoghová

riaditeľka